אתרי ביקור בתל אביב - אטרקציות בתל אביב
שדרות רוטשילד, אחת השדרות היפות בעיר, מתייחדות בסגנונן האדריכלי שלה. הצד המערבי של השדרות מאופיין בסגנון אקלקטי, שהיה מקובל בשנים הראשונות של המאה ה-20.
ככל שמתקדמים מזרחה אפשר לראות יותר ויותר בניינים בסגנון בינלאומי מובהק (מאסכולת הבאוהאוס). לרחוב מקום חשוב בתולדות מדינת ישראל: כאן, בביתו לשעבר של ראש העיר הראשון של תל אביב, מאיר דיזנגוף - מבנה שהפך מאז להיכל העצמאות - הכריז דוד בן–גוריון את הכרזתו המפורסמת על הקמת המדינה.
ברחוב אחד העם הסמוך מתנשא מגדל שלום, שנבנה ב-1965 במשך זמן רב היה זה המגדל הגבוה ביותר במזרח התיכון, אך מאז קמו במרחב גורדי שחקים גבוהים יותר שלקחו ממנו את התואר.
שוק הכרמל היוצא מרחוב אלנבי ההומה, מציע שילוב ססגוני של אוכל ובגדים במחירים אטרקטיביים.
מדרחוב נחלת בנימין הסמוך מארח בימי שלישי ושישי יריד אמנויות, אז הוא מתמלא באמנים המוכרים את מרכולתם לקונים הרבים התרים אחר מתנות ומציאות.
רחוב שינקין נמצא לא הרחק מכאן. הרחוב משובץ בחנויות, בתי קפה ומסעדות, המספקים שפע של אפשרויות בילוי.
בית העירייה ההיסטורי של תל אביב, השוכן בכיכר ביאליק היפהפייה, שופץ בקפידה והיום הוא משמש כמוזיאון לתולדות העיר תל אביב.
חוגג את ההיסטוריה של העיר העברית הראשונה,
במבנה המרשים תערוכות מתחלפות, ארכיון היסטורי ושלל פעילויות.
העיר הלבנה "ועדת המורשת העולמית צירפה את 'העיר הלבנה של תל אביב - התנועה המודרנית' לרשימת המורשת העולמית. צירוף לרשימה זו מאשר את ערכו יוצא הדופן והאוניברסאלי של אתר טבע או תרבות, אשר ראוי להגנה לטובתה של כלל האנושות". זו לשונה של הצהרת אונסק"ו משנת 2003, המכירה בעושרה של תל אביב בכל הקשור לאדריכלות בסגנון הקרוי בינלאומי. ואכן, תל אביב היא מוזיאון פתוח שמציג לראווה את הביטוי המקומי הייחודי לסגנון הבינלאומי בדגש על באוהאוס.
"העיר הלבנה" - כפי שמכונה האזור העשיר באדריכלות באוהאוס - משתרעת מרחוב אלנבי בדרום, דרך רחוב בגין ורחוב אבן גבירול במזרח, נחל הירקון בצפון והים במערב. אף ש"העיר הלבנה" לא תמיד ממש צחורה, בשל הפיח והלכלוך שלא פעם מעטר את חזית הבניינים, מציאות זו משתנה בקצב מהיר, הודות למדיניות השימור הקפדנית שמנהיגה עיריית תל אביב באזור.
תל אביב עשירה בדוגמאות נפלאות למבנים אלה, וכדאי גם להיכנס למוזיאון הבאוהאוס הקטן (ביאליק 21, 03-6204664).
האזור המכונה "מרכז העיר" הוא פחות או יותר זה המשתרע בין הרחובות קינג ג'ורג' לארלוזורוב. אחד מהמוקדים שלו הוא דיזנגוף סנטר, מרכז הקניות הידוע שחולש על פינת הרחובות המרכזית של קינג ג'ורג' ודיזנגוף. דקות הליכה ספורות צפונה משם נמצאת כיכר דיזנגוף, שמארחת בימי שני ושישי את יריד האמנויות "דיזנגוף יוצר" (שני 20:00–12:00, שישי 16:00–9:00). בימי שלישי, חמישי ושישי מתקיים בכיכר יריד יד שנייה, חגיגה לאספני עתיקות וחובבי וינטג'
בית בן–גוריון
אלפי שנים לפני שמישהו חלם על תל אביב, עמדה יפו בגאווה על פיסת אדמה ופניה אל הים התיכון. מאז היא נכבשה, נחרבה, נבנתה מחדש ושוב נכבשה יותר פעמים משאפשר לספור. שינויים ומהפכות אינספור ליוו את תולדותיה, אבל דבר אחד לא השתנה: ביפו תמיד חיו מוסלמים, יהודים ונוצרים זה לצד זה, גם אם לא תמיד בשלווה.
העיר העתיקה הזאת היא אוצר בלום למבקר: אתרים היסטוריים, מוזיאונים, מסעדות משובחות, ברים, מרכז עתיק שעבר שיפוץ ושחזור, שוק פשפשים, בנייני דירות יוקרתיים. יפו, ללא ספק, נמצאת בתקופת שגשוג, והולכת ותופסת את מקומה הייחודי בנוף התל אביבי.
מגדל השעון - כיכר מגדל השעון
מגדל השעון מצוי במרכזה של הכיכר הקרויה על שמו, והוא סימן ההיכר הידוע ביותר של יפו, עיר בעלת היסטוריה ארוכה שחושפת עקבות עתיקים לצד מודרניים.
רובע האמנים - יפו העתיקה
סמטאות צרות ומפותלות, שקרויות בשמות 12 המזלות, הן רובע האמנים של יפו. המקום נוסד בשנת 1961, כאשר ממשלת ישראל ועיריית תל אביב החליטו להקים מתחם מגורים לאמנים. סופרים, ציירים ואדריכלים הוזמנו לרכוש כאן בתים, וכך העניקו לרובע את האווירה האלגנטית–אמנותית השורה עליו.
במרחק קצר מהעיר העתיקה של יפו נמצא שוק הפשפשים, השופע חנויות מתמחות ובתי קפה קטנים. תמצאו כאן מבחר אותנטי של רהיטים עתיקים, בגדים מיד שנייה וחפצים מחפצים שונים.
לנמל יפו, השופע מסעדות עממיות, אופי מחוספס ואווירה מזרח תיכונית אותנטית. הוא פסק לתפקד כנמל ב-1965, אז הפך נמל אשדוד לנמל העיקרי במרכז המדינה. בשנים האחרונות עובר אזור הנמל שידרוג, שיפוץ ופיתוח משמעותיים, שהפכו אותו לאזור תיירות, נופש וספורט, תוך שמירה על הצביון המיוחד של המקום. זהו מקום נהדר להתהלך בו לעת שקיעה, לפטפט עם הדייגים המקומיים ולשאוף אוויר אל מול נופי הים הפתוחים.
נווה צדק היא אחת השכונות האופנתיות (וגם היקרות) בתל אביב. מבנים רבים בה שוחזרו תוך שמירה על הסגנון האדריכלי המקורי של האזור. השילוב היפהפה בין הקסם הישן לעיצוב המודרני הפך אותה למובלעת ייחודית המושכת אליה אמנים רבים. למרות האליטיסטיות הניכרת, האווירה בשכונה נשארה נינוחה, ואין כמו שיטוט רוגע בסמטאותיה והצצה בחלונות הראווה. מלבד הבוטיקים הרבים שלאורך הרחוב הראשי, רחוב שבזי, יש בנווה צדק כמה מוסדות תרבות שכדאי לפקוד.
ב- 1884 , הצעיר הירושלמי שמעון רוקח, בן למשפחה אמידה, הגיע ליפו לצורכי עסקים. הוא הופתע מהתנאים שבהם חיו יהודי העיר, והחליט לבנות עבורם שכונה חדשה. כך הוקמה 1887–ב נווה צדק - השכונה הראשונה והגרעין שממנו צמחה אחר כך תל אביב. בית רוקח שימש כמקום התכנסות פוליטי וחברתי לאנשי השכונה.
ב–1983 שחזרה ושיפצה נכדתו של שמעון רוקח, את הבית, שעמד נטוש שנים רבות. כיום הוא מציג את עבודותיה של מג'רו מינץ וכן את תולדות נווה צדק.
שמעון רוקח 36, נווה צדק, 03-5168042,
www.rokach-house.co.il
תחנת הרכבת ההיסטורית השוכנת מנגד לחוף הים, בצמוד לנווה צדק, שופצה ושוחזרה לאחרונה והפכה למתחם תוסס עתיר בתי קפה, ברים, מסעדות, בוטיקים אופנתיים, חנויות עיצוב, ותכשיטים. המבנים העתיקים ששופצו בטעם משווים למקום אווירה קסומה, ומיקומו המנצח של המתחם מול חוף והאווירה השוקקת הופכים את התחנה לתחנת חובה בסיור התל אביבי.
המתחם שבו שוכן היום מרכז סוזן דלל למחול ותיאטרון נבנה 1908–ב כצמד בתי ספר: בית ספר "חובבי ציון" לבנות ומולו בית הספר לבנים אליאנס. לאחר שעמדו ללא שימוש, הם שופצו והפכו לביתו של המרכז המוביל בישראל למחול, סוזן דלל.>נר.
המוזיאון שוכן בבית עתיק ומשוחזר להפליא, מוקיר את הסופר, המאייר והצייר שתיאר בעבודותיו את תל אביב בראשיתה.
נמלה הישן של תל אביב התעורר לחיים חדשים וכיום זהו מתחם הומה המשמש למסחר, בידור ופנאי. כשמטיילים בו היום קשה להאמין שרק לפני שנים אחדות הנמל היה נטוש והרוס, קורבן לשיני הזמן, שאיש לא גילה בו עניין. תוכנית שיקום מקיפה הפכה אותו לאטרקציה נעימה המשלבת קניות, מסעדות וחיי לילה.
קצת היסטוריה: נמל תל אביב נוסד ב- 1936 , אז חנכה אותו ספינת מטען יוגוסלבית. שנתיים מאוחר יותר עברו דרכו לראשונה עולים חדשים, ובשלושת העשורים שלאחר מכן הוא המשיך לשרת את ישראל כאחד מנמליה העיקריים. אך ב–1965 פסקה פעילותו של נמל תל אביב לטובת נמל אשדוד, החדש והגדול יותר.
במשך 30 השנה הבאות הלך נמל תל אביב ודעך, ולא היה מי שיגלה בו עניין ויראה את הפוטנציאל הטמון בו. ואז, ב- 2001 , הוא נגאל מגורלו העגום וזכה לשיקום שהפך אותו למתחם תוסס. היה זה לכל הדעות אחד ממבצעי השיקום האורבני החשובים בישראל.
פארק הירקון הוא מרחב ירוק משובב עין בעיר הצפופה, המשתרע משני צידי נחל הירקון. יש בו שפע של אפשרויות לבילוי רוגע: אפשר לשכור סירה קטנה ולשוט באגם, לשכור זוג אופניים ולרכוב לאורך נהר הירקון, או לצאת להליכה מרעננת בשבילי הפארק. הילדים יאהבו את פינת החיות הקטנה, ואילו חובבי הספורט יוכלו להזיע בספורטק - מתקן ספורט הכולל קיר טיפוס, מגרשי כדורסל וכדורגל ורחבת סקייטים ורולרבליידס. בימי הקיץ החמים מומלץ לבקר בפארק המים מימדיון. הבריכות, המזרקות ומגלשות המים שבו הן מקום מעולה להשיב בו את נפשם של ילדים והוריהם ביום לוהט.
חוף הים תרבות החוף של תל אביב מגדירה את חוף הים כישות עצמאית. החופים התל אביביים נמתחים לאורך כל העיר, ובימי הקיץ - ובעצם לא רק בהם - הם הומים פעילות במשך כל שעות היממה, עמוסים בתיירים ובמקומיים שמציפים את החופים כדי ליהנות מהים והשמש.
חוף מציצים חוף מציצים שופץ לאחרונה והפך לחוף המועדף על בני העשרים ומשהו. הקיוסק המיתולוגי כבר לא כאן, אך במקומו יש בר–חוף נחמד המציע אוכל לא רע וכסאות פזורים על החול. יש כאן גם מתקני משחקים לילדים ושירותים סבירים, ולא פחות חשוב - בזכות המיקום צפוני, חוף מציצים נמצא במרחק הליכה קצרה מנמל תל אביב השופע מסעדות וברים. קל להבין מדוע הפך לפייבוריט של רבים.
חוף נורדאו - החוף הדתי
חוף נורדאו, החוף הדתי, צמוד לחוף הילטון, אף כי מבחינה תרבותית השניים רחוקים זה מזה. בחוף נורדאו הגברים והנשים לא נפגשים לעולם, כי מוקצים להם ימים נפרדים לבילוי בחוף. הנשים קיבלו בלעדיות בימי ראשון, שלישי וחמישי, ואילו הגברים קיבלו את ימי שני, רביעי ושישי. בשבת, כאשר הלקוחות הקבועים ממלאים את מצוות שמירת השבת, החוף התחום בחומה פתוח לבני שני המינים. מלבד החומה והימים הנפרדים, חוף נורדאו הוא חוף סטנדרטי למדי, ובו רצועת חול נחמדה ומים רגועים.
אם חוף אידאלי בעיניכם הוא חוף רועש ממוזיקה ומלא בכסאות חוף ועליהם משתזפים ומשתזפות - רדו לחוף גורדון בסוף השבוע, ותמצאו את עצמכם מוקפים בתל אביבים שסוגדים לשמש ובאוסף מגוון של טיפוסים.
חוף בננה ביץ' נמצא ליד צ'ינקי ביץ' והדולפינריום. הוא אמנם לא משתווה להם ביופיו, אבל מציע תצפיות נהדרות לכל הכיוונים - מערבה אל הים, דרומה ליפו, וצפונה אל רצועת המלונות המודרנית ועתירת הניגודים של תל אביב.
חוף ציבורי מבודד יחסית, נחבא מתחת למבנה הענקי של מלון הילטון. הוא אהוב במיוחד על גולשים ושחקני כדור–יד וקיימים בו מתקני ספורט. זהו חוף נקי ונעים, ובימי השבוע הוא נוטה להיות רגוע יותר וצפוף פחות מהחופים המרכזיים יותר.
צ'ינקי ביץ' - חוף המתופפים
יום שישי, אחר הצהריים המאוחרים: תל אביבים מכל הגילים והמעמדות מקבלים את השבת במעגל תיפוף על החוף, וברקע השמש השוקעת. במעגל משתתפים נגני כלי הקשה ומוזיקאים חובבים מכל הרמות והגילים, והקהל המקיף אותם מצטרף בריקוד ובמחיאות כפיים קצביות.
מחזה מיוחד.
רחוב הירקון 268, תל אביב 6350409
טלפון. 03-6055271
פקס. 03-6058485